ส่วนที่ 1

ข้อมูลสรุป (Executive Summary)

บริษัท โปรเฟสชั่นแนล เวสต์ เทคโนโลยี (1999) จำกัด (มหาชน) หรือ PRO จัดตั้งเมื่อวันที่ 6
กันยายน 2542 ด้วยทุนจดทะเบียน 1 ล้านบาท
เพื่อประกอบธุรกิจให้บริการบำบัดกากอุตสาหกรรมหรือวัสดุไม่ใช้แล้วที่เป็นอันตราย (HAZARDOUS)
และไม่เป็นอันตราย (NON-HAZARDOUS) รวมทั้งน้ำเสียจากโรงงานอุตสาหกรรมต่างๆ
โดยมีบริษัทย่อยคือ บริษัท เวสต์ เอ็กซ์เชนจ์ จำกัด (WE)
ทำหน้าที่ดำเนินงานด้านการตลาดให้แก่บริษัท ฯ

ศูนย์บำบัดกากอุตสาหกรรมของบริษัท ตั้งอยู่ที่ อำเภอวัฒนานคร จังหวัดสระแก้ว
เป็นโครงการที่จัดตั้งขึ้นเพื่อรองรับกากอุตสาหกรรมที่มีมากในปัจจุบัน โดยได้รับมติเห็นชอบ
ในรายงานผลกระทบสิ่งแวดล้อม (Environment Impact Assessment หรือ “EIA”)
จากสำนักงานนโยบายสิ่งแวดล้อม เมื่อวันที่ 19 ธันวาคม 2544 และได้รับใบอนุญาตประกอบกิจการ
ลำดับที่ 101 , ลำดับที่ 105 ประเภท “ปรับคุณภาพของเสียรวมคัดแยก,
ฝังกลบสิ่งปฏิกูลหรือวัสดุที่ไม่ใช้แล้ว ที่มีลักษณะและคุณสมบัติตามที่กำหนดไว้ในกฎกระทรวงฉบับที่ 2
(พ.ศ. 2535) ออกความตามในพระราชบัญญัติโรงงาน พ.ศ. 2535 เป็นรายที่สองจาก
กรมโรงงานอุตสาหกรรม กระทรวงอุตสาหกรรมเมื่อวันที่ 11 มีนาคม 2545
และได้รับใบอนุญาตประกอบกิจการ ลำดับที่ 106 ประเภท “ผลิตเชื้อเพลิงผสมจากน้ำมันใช้แล้ว
ซ่อมและล้างถังเคมีด้วยตัวทำละลาย” เมื่อวันที่ 11 สิงหาคม 2547 ตามลำดับ
และได้รับการส่งเสริมการลงทุนโดยได้รับยกเว้นภาษีเงินได้นิติบุคลเป็นเวลา 8 ปี สิ้นสุด ธันวาคม
2553

โครงการศูนย์บำบัดกากอุตสาหกรรม จังหวัดสระแก้ว ในปัจจุบัน มีเนื้อที่รวมทั้งสิ้น 917 ไร่
โดยเป็นกรรมสิทธิ์ของบริษัทเอง 573 ไร่ ส่วนที่เหลือ 344 ไร่
บริษัทได้มีสัญญาเช่าที่ดินจากบุคคลภายนอก เพื่อประกอบกิจการเป็นระยะเวลา 30 ปี
โดยมีเงื่อนไขให้ผู้ให้เช่าโอนกรรมสิทธิ์ในที่ดินให้บริษัทภายใน 30 ปี
โดยไม่ได้รับค่าตอบแทนใดเพิ่มเติม ทั้งนี้
บริษัทมีธุรกิจหลักคือการให้บริการบำบัดกากอุตสาหกรรมโดยวิธีฝังกลบ
และบริษัทยังมีธุรกิจรองคือบำบัดกากอุตสาหกรรมโดยผ่านเตาเผาที่โรงงานปูนซีเมนต์ซึ่งดำเนินการโดย
บริษัทย่อย คือ บริษัท เวสท์ เอ็กซ์เชนจ์ จำกัด หรือ WE (“บริษัทย่อย”) ซึ่งบริษัทถือหุ้นอยู่ 99.9%
ลักษณะธุรกิจของ WE คือการดำเนินการด้านการตลาดให้แก่บริษัท เพื่อที่จะนำไปบำบัดที่ศูนย์สระแก้ว
และรับบริการบำบัดกากอุตสาหกรรมโดยผ่านเตาเผาที่โรงงานปูนซีเมนต์หลายแห่ง ปัจจุบัน WE
มีทุนจดทะเบียน 10 ล้านบาท และ มีสัญญาการส่งกากอุตสาหกรรมให้แก่โรงงานปูนซีเมนต์ 2 แห่ง
ได้แก่ที่ ลำปาง และ สระบุรี

ในปี 2549 บริษัทฯ ได้ลงทุนในบริษัท สุวรรณภูมิ เอ็นไวรอนเม้นท์ แคร์ จำกัด เป็นจำนวน 30.00
% ของทุนชำระแล้ว ซึ่ง บริษัท สุวรรณภูมิ เอ็นไวรอนเม้นท์ แคร์ จำกัด มีทุนชำระแล้ว 50
ล้านบาท โดยทำธุรกิจรับจ้างบริหารจัดการขยะทั้งหมดในบริเวณท่าอากาศยานสุวรรณภูมิ

ในปี 2550 บริษัทฯ ได้ลงทุนในบริษัทย่อย ดังนี้

ในเดือนมีนาคม 2550 บริษัทฯ ได้ลงทุนใน บริษัท โปรซีมีเลีย อีดับเบิ้ลยูอาร์ จำกัด ทุนจดทะเบียน
200 ล้านบาท ชำระแล้ว 20 ล้านบาท
เพื่อทำธุรกิจการจัดการและรีไซเคิลรวมทั้งคัดแยกสกัดโลหะมีค่าจากวัสดุและเศษซากอิเลคโทรนิคส์
(Electronic – Waste) และโครงการขยะพลาสติกเป็นน้ำมัน (Plastic to Fuel)

ในเดือน สิงหาคม 2550 บริษัทฯ ได้ลงทุนในบริษัท เบกีมานน์ เมอร์คิวรี เท็ค (บีเอ็มที-เอเชีย)
จำกัด เป็นจำนวน 80 % ของทุนชำระแล้ว 3 ล้านบาท และจะเพิ่มทุนอีก 25 ล้านบาท
โดยทำธุรกิจกำจัดและนำกลับมาใช้ใหม่ของวัสดุปนเปื้อนปรอท (Mercury Recovery)

ในเดือน พฤศจิกายน 2550 บริษัทฯ ได้ซื้อกิจการ บริษัท เจ ที เอส อลูมิเนียม แอนด์ เมทเทิล
จำกัด เป็นจำนวน 100 % ของทุนชำระแล้ว 100 ล้านบาท และจะเพิ่มทุนอีก 50 ล้านบาท
เพื่อเพิ่มกำลังการผลิตในโรงงานแห่งที่สอง โดยทำธุรกิจหล่อหลอมอลูมิเนียมสำเร็จรูป,
นำกลับมาใช้ใหม่ (Recycle) จากเศษอลูมิเนียม (AL Scrap) และขี้เถ้าอลูมิเนียม (AL
Dross)

รายได้ของบริษัทฯ และบริษัทย่อย ในปี 2550

บริษัทฯและบริษัทย่อย มีรายได้จากการดำเนินงานรวมทั้งสิ้น 115.45 ล้านบาท ซึ่งประกอบด้วย

รายได้จากการขายและการบริการบำบัดกากอุตสาหกรรม 86.59 ล้านบาท

รายได้จากการขายเศษซากจากการคัดแยกขยะ 1.52 ล้านบาท

รายได้อื่น 27.34 ล้านบาท

ปัจจัยความเสี่ยงที่สำคัญของบริษัทฯ ได้แก่ ความเสี่ยงจากการถูกเพิกถอนใบอนุญาต
ความเสี่ยงจากอุบัติเหตุระหว่างการขนส่ง ความเสี่ยงจากการพึ่งพิงผู้ประกอบการขนส่ง
ความเสี่ยงจากการแข่งขัน
ความเสี่ยงจากการไม่ได้รับอนุมัติการรับรองมาตรฐานการจัดการด้านสิ่งแวดล้อม (ISO14001)
ความเสี่ยงจากราคาน้ำมันที่อาจเพิ่มขึ้นในอนาคต และ
ความเสี่ยงจากการไม่เข้มงวดของภาครัฐเกี่ยวกับกฎหมายที่มีต่อผู้ประกอบธุรกิจอุตสาหกรรมในการบำบัดกากอุตสาหกรรมโดยถูกต้องตามกฎหมาย
ซึ่งสามารถศึกษารายละเอียดได้จากหัวข้อ ปัจจัยความเสี่ยง

บริษัทฯ ได้เพิ่มทุนเป็นระยะๆ จาก 1 ล้านบาท เป็น 10 ล้านบาท, 200 ล้านบาท, 450
ล้านบาท, 600 ล้านบาท และ 1,000 ล้านบาท ในปี 2544 , 2545, 2546, 2547 และ 2550
ตามลำดับ ปัจจุบันบริษัทฯ มีทุนจดทะเบียน 1,000 ล้านบาท ซึ่งมีการชำระแล้วเต็มจำนวน
แบ่งออกเป็นหุ้นสามัญ 1,000 ล้านหุ้น มูลค่าที่ตราไว้หุ้นละ 1 บาท